	
	
	



Informatīvais ziņojums 
[bookmark: _Hlk46742949]Latvijas Republikas nacionālā pozīcija Nr. 1 “Priekšlikums Eiropas Parlamenta un Padomes Regulai par dzelzceļa biļešu pārdošanu”

Satiksmes ministrija ir sagatavojusi nacionālās pozīcijas projektu Nr. 1 “Priekšlikums Eiropas Parlamenta un Padomes Regulai par dzelzceļa biļešu pārdošanu”.
Pozīcijas projekts skar Latvijas Republikas intereses, tādēļ, atbilstoši Ministru kabineta 2009. gada 6. februāra noteikumu Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” prasībām, nacionālā pozīcija tiek virzīta apstiprināšanai Ministru kabinetā. Pozīcijas projekts, atbilstoši Ministru kabineta 2009. gada 6. februāra instrukcijā Nr. 4 “Latvijas Republikas nacionālo pozīciju Eiropas Savienības jautājumos un ar tām saistīto instrukciju izstrādes un informācijas aprites kārtība” noteiktajai kārtībai, ir elektroniski saskaņots ar Ārlietu ministriju, Finanšu ministriju, Tieslietu ministriju, Viedās administrācijas un reģionālās attīstības ministriju.
Pasažieru tiesību nodrošināšana transporta nozarē ir viena no Eiropas Savienības (turpmāk – ES) būtiskajām prioritātēm. Dzelzceļa transportam šajā kontekstā ir īpaša nozīme, jo tas veicina savienojamību, stiprina iekšējo tirgu, sekmē konkurētspēju un palīdz sasniegt ES klimata politikas mērķus, tomēr joprojām pastāv šķēršļi vienotās Eiropas dzelzceļa telpas darbībā. Attiecīgi Eiropas Komisija (turpmāk – Komisija) 2026. gada 13. maijā nāca klajā ar t.s. dzelzceļa pasažieru tiesību pakotni, kas sastāv no trim Regulu priekšlikumiem – priekšlikuma par multimodālu rezervēšanu, priekšlikuma par dzelzceļa biļešu pārdošanu (turpmāk – Priekšlikums) un priekšlikuma par Regulas (ES) 2021/782 grozījumiem attiecībā uz pasažieru ar vienotās biļetes aizsardzību.
Šī Priekšlikuma mērķis ir risināt problējmas dzelzceļa pasažieru biļešu pārdošanas tirgū, nosakot dzelzceļa pakalpojumu operatoru, dzelzceļa pārvadājumu pakalpojumu organizatoru un noteiktu tiešsaistes dzelzceļa biļešu pārdošanas pakalpojumu sniedzēju pienākumus attiecībā uz informācijas sniegšanu par dzelzceļa pakalpojumiem un komerclīgumu slēgšanu par dzelzceļa produktu parādīšanu, tālākpārdošanu, izplatīšanu un novirzīšanu uz to iegādi. Attiecīgi Priekšlikums paredz, pirmkārt, pienākumu dzelzceļa pakalpojumu operatoriem un organizatoriem pēc pieprasījuma kopīgot savus dzelzceļa produktus ar tiešsaistes biļešu pārdošanas pakalpojumu sniedzējiem. Otrkārt, Priekšlikums nosaka pienākumu dzelzceļa operatoriem, kuru tirgus daļa valsts dzelzceļa pasažieru pārvadājumu tirgū ir 50% vai vairāk, pēc pieprasījuma nodrošināt piekļuvi savam tiešsaistes biļešu pārdošanas pakalpojumam citiem operatoriem un dzelzceļa pārvadājumu pakalpojumu organizatoriem.
Priekšlikumu skata ES Padomes Transporta — intermodālo pārvadājumu jautājumi un tīkli darba grupā.
Latvija kopumā atbalsta Priekšlikuma mērķi izveidot vienotu un efektīvāku dzelzceļa biļešu tirdzniecības un datu apmaiņas regulējumu, vienlaikus veicinot pasažieriem ērtāku pārrobežu pārvietošanos, tostarp attīstot vienotās biļetes (single ticket) principu un nodrošinot vienotu pasažieru tiesību piemērošanu visā brauciena maršrutā. Latvijai ir būtiski, ka šī Priekšlikuma piemērošanas termiņš tiktu saskaņots ar abiem pārējiem Dzelzceļa pasažieru tiesību pakotnes regulu priekšlikumiem.
Tajā pašā laikā Latvija tomēr uzsver nepieciešamību nodrošināt, lai jaunais regulējums būtu praktiski īstenojams, nosakot dalībvalstīm pietiekamu pārejas termiņu. Latvijas ieskatā piedāvāto 12 mēnešu vietā būtu jānosaka 36 mēneši, vai kompromisa variantā vismaz 24 mēnešu pārejas periodu no stāšanās spēkā datuma, ņemot vērā procesu un sistēmu pielāgošanas laiku, kā arī lai neradītu nesamērīgu administratīvo vai finansiālo slogu atbildīgajām institūcijām un nozares dalībniekiem. Latvija norāda, ka regulas ieviešana būs saistīta ar būtiskiem izaicinājumiem, īpaši attiecībā uz datu apmaiņas, norēķinu un IT sistēmu savstarpējās savietojamības nodrošināšanu u.c. Jāņem vērā, ka regulējuma prasību ieviešana radīs papildu administratīvo un organizatorisko slogu dzelzceļa pārvadātājiem, kas saistīts ar kompensāciju administrēšanu, savstarpējo norēķinu mehānismu izveidi un sistēmu uzturēšanu, klientu apkalpošanas procesu pielāgošanu, kā arī papildu pienākumiem pasažieru informēšanas jomā.  

